**Reformuleret ansøgning til CISU/Civilsamfundspuljen/Medborgerindsatser**

**Ansøger: Røgen Borgerforening**

**Projekt: CENTER KOUBRI, journal nr. 19-2470-MI-okt**

**Summary**

Dette er en ansøgning fra Røgen Borgerforening om støtte til at få børn og unge væk fra et liv på gaden i Ouagadougou, hovedstaden i Burkina Faso. Vores partnerorganisation ASECD har mange års erfaring med at arbejde med denne specielle gruppe. Disse erfaringer vil i kombination med erfaringer med den danske produktionsskolepædagogik danne grundlaget for den pædagogiske praksis på centret. Centret vil gå en anden vej end den traditionelle tvangsfjernelse og udvikle et attraktivt resocialiseringstilbud, som er frivilligt og består af et undervisningsforløb, som sigter på at udvikle de unges kompetencer, så de vil kunne forsørge sig selv. Undervisningen er integreret i den daglige drift af Center Koubri. I forbindelse med fællesskaberne omkring udførelsen af de forskellige driftsopgaver vil de unge opnå læring både fagligt og på det personlige og sociale plan og lære almindelige spilleregler for at indgå i demokratiske miljøer. Centeret vil benytte driftsopgaverne som grundlag for tre uddannelsesforløb inden for:

1. Økologisk og bæredygtigt landbrug
2. Vedvarende energiløsninger
3. Sundhed og ernæring

Centeret vil det første år optage 30 drenge og de følgende år 15-20 drenge om året. Forløbet for de 10-14-årige har som principiel målsætning at få børnene tilbage i det almene skolesystem, og ASECD vil i den forbindelse gøre brug af sit netværk og få dem anbragt i familiepleje. Forløbet for de 15-19 årige sigter på en erhvervsgrunduddannelse jfr. de 3 skitserede uddannelsesforløb. I et bare 2-årigt perspektiv vil resultatet være:

* at 30-40 unge har forladt gaden og er blevet indskrevet på Center Koubri, og at et mindre antal har forladt centeret efter en succesfuld afslutning på deres forløb
* at der findes et center som gennem sine aktiviteter ledet af kompetente fagpersoner hvert år får 20 drenge til at fravælge et liv på gaden,
* at der findes et center som allerede kan demonstrere en metode til at omskabe et voksende problem til at være en samfundsmæssig ressource på fagområder med stort udviklingspotentiale
* at der findes et center, som med sine resultater overfor politikere og andre beslutningstagere kan vise nye metoder, som allerede på kort sigt viser sig mere humane, mere effektive og mindre omkostningsfyldte - også økonomisk set. Og som derfor vil resultere i opbygning af tilsvarende centre.

De lærere/instruktører, som ansættes, skal i løbet af det første semester gennemgå et kursus i den relationsbaserede, grundlæggende pædagogik. Kurset ledes af en meget erfaren fhv. produktions-skoleleder og vil efterfølgende blive fulgt op med supervision af den til projektet tilknyttede uddan-nelsesforsker fra universitetet i Ouagadougou, som også vil varetage den samlede evaluering og rapportering af hele projektet. Denne vil blive fremlagt ved en konference for politikere, embedsmænd og øvrige beslutningstagere og operatører på feltet. Deltagerne vil blive inviteret til at diskutere projektets resultater, konsekvenser og mulighederne for en ny strategi.

**Partnerskabet**

ASECD ledes af Clèment Ouedraogo. Han har taget turen hele vejen op – fra gadebarn til højt dekoreret samfundsborger. Han kender alle udfordringerne, faldgruberne og fristelsen til bare at lade stå til. Hans personlige livshistorie er et stærkt vidnesbyrd om, at det projekt, han i dag står i spidsen for, kan lade sig gøre. I 1999 stifter han ASECD som siden da har udviklet sig fra at være et en-mands-foretagende til en ngo med omkring 30 fuldtidsansatte og 10 frivillige, en bestyrelse (Consil d’administration) på 13 medlemmer (hvor Clement Ouedraogo er formand) og en direktion bestående af en direktør, en sekretær og en fundraiser. Ngo’en driver 2 skoler. Den ene, som også er hovedsædet, ligger i arrondissement 6 sektor 17, et af de fattigste områder i hovedstaden. Den rummer administration, 3 undervisningslokaler for grundskolen, en legeplads og en lille sundheds-klinik med tilhørende udsalg af håndkøbsmedicin. Klinikken er åben for alle områdets beboere. Foreningens anden skole ”La Favorite”, som blev bygget i 2014, ligger i arrondissement 7 sektor 17, også et extremt fattigt område. Skolerne varetager undervisningen af flere end 700 børn og unge (finansieret via fundraising og fadderskabskontrakter) fordelt på alle klassetrin (på den måde, at de relativt få elever i de ældste klasser overføres til andre skoler, hvor ASECD så betaler for deres skolegang). Ngo’en har et bredt udbygget netværk både lokalt og internationalt og har deltaget i flere store, internationale projekter i EU-regi.

Gennem hele sit virke har Ouedraogo holdt godt øje med børn, som lever på gaden, og i 2005 starter han et dagcenter, hvor gadebørn kan komme og vaske sig, vaske tøj, blive tilset af sundhedspersonalet, få et godt måltid og lidt almen skoleundervisning –inden de ved mørkets frembrud må ud på gaden igen. Dagcenteret understøtter i dag ca. 65 børn og unge. To nætter om ugen rykker to specielt uddannede pædagoger som et nyt tiltag ud på motorcykel og tilser børnene der, hvor de overnatter: i et læskur, på de offentlige toiletter eller i enbunke bildæk. Patruljen er udrustet til at yde førstehjælp og krisehjælp til børn, som er kommet til skade eller har deltaget i slagsmål eller fået en politiknippel i nakken. På baggrund af de mange års erfaringer med disse meget udsatte børn og unge er ASECD nu i færd med at bygge et centerinternat i KOUBRI, hvor disse børn og unge får en chance for at ændre deres fremtid. Succesraten for det hidtidige forløb er bemærkelsesværdig – det er lykkedes for ca. 80% af de unge, som er kommet i kontakt med ASECD at komme ud af gademiljøet og blive selvforsørgende.

|  |
| --- |
| Exempler:  Rasmane boede langt ude på landet. Forældrene havde ikke råd til at betale, men han **ville** gå i skole. Han drog ind til hovedstaden, hvor han i flere år boede i et sammenstyrtet hus. Han skulle hver dag tigge sig til 12 kr. - 2 kroner til at leve for og 10 til at komme  i skol for. ASECD overtog finansieringen og i dag har han egen elektrikerforretning med fire ansatte. Han går stadig i skole, om to år er han ekspert i solenergi. Han fortæller, at grunden til at det lykkedes for ham var, at ASECD’s relation til ham aldrig var til diskussion - uanset hvor skævt det nogen gange gik ham.  En liste med en gruppe på 50 unge som ASECD har hjulpet væk fra gaden anfører, at de i dag er aktive samfundsborgere og bidrager til arbejdsstyrken med 25 håndværkere, 6 sekretærer, 4 regnskabsførere, 4 lærere, 3 sygeplejersker, 3 politibetjente, 2 farmaceuter, 1 ingeniør, 1 jordmor, 1 chauffør |

**Røgen Borgerforening og Innovation-X**

Foreningen Innovation-X blev grundlagt af Claus Reiche i 2013 som en forening med egen besty-relse. Han kunne således efter sin fratræden som udviklingschef på børnekulturens udviklingscen-ter Kulturprinsen, Viborg, fortsætte sit samarbejde med forskellige ngo’er i Burkina Faso. Hoved-sigtet i dette samarbejde, som startede allerede i 2007, var kulturmøder mellem børn, unge og kunstnere fra hhv. Danmark og Burkina Faso. Samarbejdspartneren var Centre socio-culturel

Koombi, der i dag dels er teaterskole, dels base for en trup, der turnerer det francofone område tyndt. Disse møder, som ofte kulminerede med koncerter og forestillinger fx på Musikhuset i Aarhus blev finansieret med støtte fra CKU og kommunale og regionale midler. Innovation-X fortsatte dette samarbejde, der ofte indebar involvering af borgere i Røgen. Større og mindre grupper fra Burkina Faso blev i kortere eller længere tid indlogeret og bespist, og røgenboerne deltog talstærkt i et kunstprojekt i 2016 ledet af to burkinske kunstnere og lagde sammenlagt flere end 2000 dokumenterede frivillige arbejdstimer i projektet. Projektet var således en stor styrkelse af fællesskabet i Røgen. Det samlede budget var på i alt 456.700 kr. og blev finansieret af midler fra den statslige tilskudspulje LAG under erhvervsstyrelsen, kommunale tilskud, tilskud fra fire menighedsråd og egne og indsamlede midler. Dette projekt var det første internationale projekt, som Røgen Borgerforening satte i værk og gennemførte.

Bl.a. de personlige relationer, som er blevet til i disse sammenhænge og engagementer i store vandprojekter i Tanzania, har betydet, at Røgen Borgerforening ændrede sine vedtægter, så de i dag giver plads til et internationalt engagement i foreningens arbejde og for medlemskab af lokale foreninger med et sådant engagement, heriblandt Innovation-X. Der er i den sammenhæng blevet etableret en arbejdsgruppe – ”Røgen i Verden – Verden i Røgen" – hvis opgave det er at skabe en fælles platform, der understøtter lokale engagementer i udviklingsprojekter - f.eks. anlægs-, kultur- og skoleprojekter - i den tredje verden. Det sker dels gennem en opsamling af erfaringer og viden, som kan styrke og kvalificere fremtidige projekter og dels ved at bistå til realiseringen af disse gen-nem fundraising og forskellige former for støttearrangementer. Nærværende projekt, forventer vi, vil, med den direkte deltagelse i et konkret projekt, øge medlemmernes engagement og indsigt i den 3.verdens problemer og skabe en forbundethed med de mennesker, som lever der, og som vi lærer at kende. Hvad det konkret kommer til at betyde, vil vi tænke over ved et seminar, jfr. om fortalervirksomhed s. 9.

Ifølge borgerforeningens vedtægter er bestyrelsen i enhver henseende ansvarlig for alle arbejdsgruppens projekter. I hver projektgrup-pe vil der derfor være et tilsynsførende medlem fra bestyrelsen, ligesom det vil være en af besty-relsen udpeget controller, som vil føre tilsyn med anvendelsen af bevilgede midler i relation til fx CISU’s bevillingsregler. Innovation-x virker i nærværende projekt som erfaringsbasis og udførende aktør for Røgen Borgerforening.

ASECD har siden 2013 samarbejdet med Innovation-X, hvilket i praksis er blevet til en inspirationstur til det danske skoleprojekt i Nordghana ”School for Life”, (2013), en måneds efteruddannelseskursus af skolernes undervisere ved lektor cand.pæd.ph.d. Kirsten Krogh-Jespersen, en studietur til Danmark med besøg og samtaler med skoleledere på friskoler og kommunale skoler (2016), en studietur til Danmark, hvor Clement Ouedraogo besøgte et par danske produktionshøjskoler (2018). Et nyt kursusforløb (2020) med KKJ er under forberedelse i samarbejde med undervisningsministeriet i BF. ASECD har på initiativ fra Innovation-X

* via GTS modtaget 4 containere fuldt lastet med undervisningsudstyr
* præsenteret Koubri-projektet for 3 Rotary-klubber i Vendsyssel, som efterfølgende finansierede et 10m3 vandtårn med soldreven pumpe. Projektet blev realiseret i februar 2019.
* samme med arkitekten Morten Rathke udviklet genanvendelsesprojektet coup’ boûtelé.

Alle organisationer, som arbejder med gadebørn, peger på, at det helt essentielle er, at få børnene og de unge væk fra gaden hurtigst muligt. Dels for at hjælpe dem med at komme af med evt. misbrug ved at gøre adgangen til stoffer så besværlig som muligt og forebygge tilbagefald til dårlige vaner som fx tyveri. Dels fordi udflytningen skaber mulighed for at etablere de produktionsfællesskaber, som er helt centrale for resocialiseringen. Ifølge de unge selv er Koubri et frirum, hvor de er fri for mistænkeliggørelse og forfølgelse, hvor de kan arbejde i fred og lære noget nyttigt. ASECD vil derfor flytte dem helt ud af storbyen og ud til landsbyen Koubri, som ligger 25 km borte. Som noget helt uhørt vil de, når projektet går i gang, få tilbudt et lønnet arbejde (jfr. lignende projekter i Myanmar). Lønnen er en anerkendelse af den enkeltes indsats og en vej til at skabe selvværd. En del af lønnen bruges til at betale for opholdet på centeret, og en anden del vil blive indbetalt på en personlig ”iværksætterkonto” i en bank. Begge dele er med til at give eleverne en oplevelse af at være nyttige, af at tage ansvar for sig selv, være myndige aktører i eget liv og af at agere hensigtsmæssigt i forhold til at ville skabe sig en anden fremtid. Den fysiske opbygning af centeret følger en fastlagt plan med ad-hoc finansiering. Dvs der foreligger en beskrivelse og tegninger af, hvilke bygninger og installationer, som centret skal bestå af. Men rækkefølgen i realiseringen er afhængig af de finansieringsmuligheder, der opnås hen ad vejen. I praksis byder donorerne ind på et ”helt” delprojekt. fx en brønd eller en bygning. Intentionen er, at hver donor let kan overskue sit engagement, se det konkrete resultat og profilere sig i forhold dertil - og i forhold til den helhed, det indgår i. Denne tilrettelæggelse betyder endvidere, at den enkelte donor kan tilrettelægge, gennemføre og afslutte sit projekt uden at være afhængig af andre.

**Samarbejdspartnere, engagement og projektets aktuelle status.**

Projektet er båret af et omfattende internationalt engagement og mange frivillige indsatser.

1. Civilsamfundet har vist sit hidtidige engagement ved at donere ASECD 5 ha frugtbar og attraktivt beliggende landbrugsjord. Jorden er doneret af den lokale mossikonge Naaba Kongrè. Han er den, der tager sig af alt det, der vedgår mossierne internt, bl.a. fordelingen af deres fælles jord. Med donationen er projektet blåstemplet af den øverste traditionelle civile myndighed i området.
2. Der er udført en brøndboring og etableret en brønd finansieret af WBI (Region Wallon Bruxelles International), som også har finansieret beplantningen af i alt 400 frugttræer plus opbygningen af et hønseri, i alt en investering på 137.200 euro.
3. Innovation-X har i samarbejde med arkitekt Morten Rathke i 2017 taget initiativ til Coup’ Boûtelé-projektet, som er et genanvendelsesprojekt. Morten Rathke besøgte Koubri-projektet i to omgange, finansierede udgifterne hertil med egne midler og modtog ikke honorar for sit arbejde. Projektet rummer nogle lovende økonomiske aspekter, er til stor gavn for miljøet, skaber arbejdspladser og har vakt politisk interesse for en gennemførelse i stor skala. I al sin enkelhed går projektet ud på at skære store plastikflasker op til tråd og at anvende denne til produktion af koste og børster.
4. Der er opført en skolebygning med 3 klasseværelser finansieret af den belgiske ngo SAS (Solidarité au Sahél) for i alt 15.000 euro. Association Kologh Naba/ vil donere 3 solfangere til skolebygningen.
5. Innovation-X gik i 2018 sammen med tre Rotary-klubber i Hjørringområdet og en rotaryklub i Burkina Faso om at finansiere opførelsen af et 10m3 vandtårn med en soldrevet pumpe. Vandtårnet blev opført og taget i brug i februar 2019 og leverer vand til overrisling.
6. Den japanske ambassade i Ouagadougou er på vej ind i projektet. Der er etableret en arbejdsgruppe, som har udarbejdet et forslag til opførelsen af en administrationsbygning, en bygning med 60 sovepladser, baderum og toiletfaciliteter. Budgettet er på 45.000 euro.
7. Haute École Condorcet (Belgien) har finansieret såning af grøntsager og en gang om året sender skolen et hold unge frivillige, som bidrager på forskellig vis.
8. De lokale myndigheder bakker op om projektet. Kongen har som nævnt doneret jord, og borgmesteren har lovet administrativ hjælp og support og håber på, at centeret vil kaste arbejdspladser af sig. Der er selvfølgelig en bekymring om, at et så stort antal børn og unge fra gaden vil kunne give problemer, men der har indtil videre kun været småproblemer, som hurtigt er blevet løst i samarbejde med en velvilligt indstillet politichef.
9. Der er også på højeste politiske niveau interesse for projektet. Mme Laurence Ilboudo, der er minister for to ministerier: for kvinder og national solidaritet og for familien, har besøgt centeret, og Clement Ouedraogo er nu en af hendes rådgiverem i forh.t. indsatsen for at få børn og unge væk fra et liv på gaden.
10. I Danmark har en stor del af indbyggerne i landsbyen Røgen i flere omgange været engageret i indsamling af værktøj, møbler og redskaber. Borgerforeningen afholder den 1.februar et større støttearrangement med omkring 100 deltagere, og den internationalt anerkendte kunstner Frode Steinicke har doneret 17 værker til salg og støtte for projektet.
11. Projektets 4 konsulenter har ikke nogen specifik tilknytning til Røgen Borgerforening. De er alle fire specialister, som er blevet spurgt, om de vil udføre et stykke arbejde. De har alle afslået det tilbudte honorar for yderligere at støtte projektet. Deres indsats understøtter således på fornemste vis formålet om folkeligt engagement og frivillighed.
12. Projektet vil blive fulgt af Dr.Yogo og et hold studerende fra universitetet i Ouagadougou.

**Køkkenbygningen**

For at kunne tage skridtet fuldt ud og få de unge helt væk fra gademiljøet og storbyen, hvilket er en af grundpræmisserne for at opnå succes, er det nødvendigt at der er et velfungerende køkken.

Opførelsen af køkkenet betyder, at de unge kan bespises på stedet og er desuden en nødvendig investering for at kunne etablere de uddannelser, som de unge vil kunne bygge en fremtid på, og som fremover vil være en del af centrets curriculum. Køkkenbygningen finansieres af nærværende ansøgning, de nødvendige vvs-installationer finansieres af ASECD, mens brugt køkkenudstyr allerede er indsamlet i Danmark og via en GTS-bevilling (GTS 19-12) sendt til centret. Etableringen af det absolut lavteknologiske biogasanlæg vil ligeledes blive finansieret af bevillingen, mens solcellerne til drift af køleskabene vil blive doneret og etableret næsten gratis (ASECD skal betale 10%) i forbindelse med foreningen Kologh Naba’s solcelleprojekt på skoler i Saaba og Koubri. Det meget dygtige team af murere derfra har afgivet tilbud på køkkenbyggeriet. Bygningen vil som på Kologh Naba blive opført efter construction-sans-bois-princippet, (selvbærende murede hvælvinger), som vil sikre en vis kølighed trods de ekstremt høje udetemperaturer, der i perioden marts til slutningen af maj når op omkring 50 grader i Burkina Faso. En gruppe unge fra centeret bidrager med arbejdskraft. Opførelsen og indkøringen af biogasanlægget forhandles for øjeblikket med den danske organisation Superflex, som har mange års erfaring med at lave små biogasanlæg i både Tanzania, Zanzibar, Cambodia, Thailand og Mexiko (se [www.superflex.net](http://www.superflex.net) ). Også her vil de unge bidrage med arbejdskraft. Som deltagere i opbygningen af centret er de unge således allerede i fuld gang med et resocialiserings- og læringsforløb, hvor nogle arbejder med dyrkning af fødevarer, andre om madlaavning og andre endnu om konstruktion af biogas- og solcelleanlæg.

**Målgruppe og relevans**

Børn og unge som lever på gaden (BULG) udgør en af de fattigste, mest marginaliserede og udsatte grupper i det burkinske samfund. En UNICEF-undersøgelse fra 2002 registrerer i alt 2146 BULG i Burkina Faso. To undersøgelser foretaget af Le Ministere de la Femme, de la Solidarite Nationale et de la Famille i hhv. 2010 og 2016 viser en stigning fra i alt 5721 til 9313 BULG, heraf er 1749 piger og 7564 drenge. I Ouagadougou alene er antallet nu 2329 BULG. En stor undersø-gelse fra 2008 af gadebørn i Burkina Faso (Enfants de rue en Afrique. Le cas du Burkina Faso de Naba Jérémie Wangre et Alkassoum Maiga) viser, at størstedelen af de adspurgte gadebørn lever på gaden, fordi deres familie hjemme i landsbyen er gået i opløsning. Forældre er døde som følge af krige eller sygdom, forældre er blevet skilt, fædre er forsvundet ind til storbyen for at søge arbej-de, og børnene overladt til sig selv eller givet videre til en ikke altid rar onkel i faderens familie. Andre børn flygter fra ydmygelse og afstraffelse i koranskolerne og andre igen fra sult og et hårdt, trælsomt og udsigtsløst slid på landet. Helt aktuelt er der en hel del unge fra Sahel-området, som har taget flugten af angst for jihadisterne. Uanset årsag befinder de fleste sig i en situation, hvor der ikke er nogen vej tilbage, fordi der ikke længere eksisterer en nær slægtning, som de har for-bindelse til (W & M, s. 216). Undersøgelsen fra 2016 angiver, at over 50% er mellem 12-18 år, og at langt de fleste er fra Burkina Faso. I denne undersøgelse angiver de adspurgte BULG de sam-me grunde til, at de lever på gaden. Langt de fleste børn og unge (75,9%) ønsker at komme væk fra gaden og ønsker at lære et håndværk (25,6%), at finde arbejde så de kan forsørge sig selv (22,9%), få en uddannelse (14,6%) eller at finde deres familie (12,8%). Det anføres, at ca. 50% i nogen grad kan læse, skrive og regne. 80% af disse børn og unge er drenge.

På baggrund af undersøgelsen fra 2016 gennemførte regeringen i august 2018 en række aktioner for at vise handlekraft i forhold til regeringens målsætning om at reducere antallet med 50% inden udgangen af 2020. Aktionerne skulle ”rense” gadebilledet og spektakulært kunne ministeren for området Mme Hélène Marie Laurence Ilboudo på en pressekonference den 23.08.2018 meddele, at over 1000 individer var blevet fjernet fra gaden og overført til 4 modtagelsescentre. Siden er der groft sagt sket det, at de ”indfangede” er blevet sendt tilbage til det, de flygtede fra, idet der ikke var ressourcer til en egentlig resocialisering. Mange er derfor vendt tilbage til gaden.

I forhold til denne strategi er det med etableringen af Center Koubri intentionen at udvikle et tilbud, som er attraktivt for de unge og bygger på frivillig deltagelse. Centerets strategi for forbedring af deres levevilkår er uddannelse, jfr. deres egne ønsker og jfr. resolutionen fra UNESCO’s uddan--nelseskonference i Jomtien, Thailand 1990: ”education is an indispensable key to, though not a sufficient condition, for personal and social improvement”. Da der er tale om at udvikle et attraktivt tilbud, som den unge frivilligt ønsker at benytte sig af, er det erfaringsmæssigt de stærkeste, som griber chancen. Center Koubri har ikke ressourcer til at tage sig af alvorligt syge, men de 2 syge-plejersker og klinikken på ASECD’s hovedsæde vil kunne klare pleje og tilsyn ved almindelig syg-dom og mindre skader. Blandt de ansatte på ASECD er der endvidere en psykolog, som vil stå til rådighed og hjælpe unge med lettere psykiske problemer. ASECD råder derimod ikke over personale med ekspertise i behandling af unge med alvorlige psykiske problemer og narkomisbrug. Unge med sådanne problemer vil derfor blive sendt videre til andre institutioner i det lokale netværk kaldet CIGER ( La coalision des intervenents des Jeunes et Enfants vivant dans la rue), som ASECD er medlem af. Antallet af elever er pr. år er sat til 60 drenge fortrinsvis i alderen 10-19 år. Der optages kun drenge, dels fordi de udgør ca. 80 % af målgruppen, dels fordi et optag af piger vil bringe en række kønsrelaterede forhold i spil, som der på nuværende tidspunkt ikke er kapacitet til at håndtere.

Ambitionen er ikke kun at få den enkelte unge på ret kurs, men også at gøre det i et visionært perspektiv, hvor de unge får mulighed for at være med til at sætte en dagsorden med bæredygtig udnyttelse af de eksisterende ressourcer**.**

Situationen i Burkina Faso er i øvrigt lige nu den, at landet efter mere end 27 års brutalt undertryk-kende diktatur er i gang med en kæmpe demokratiseringsopgave - samtidigt med at forskellige terrorgrupper forsøger at destabilisere landet. Som følge af terrorangrebene, der i flere tilfælde har været direkte rettet mod skoler, og hvor lærerne er blevet henrettet for øjnene af eleverne, er der i det sidste par år af sikkerhedsmæssige årsager blevet lukket omkring 2000 skoler i Sahel-området (nordlige Burkina Faso, Mali og Niger), hvilket berører omkring 400.000 børn i området. Nogle af dem befinder sig, som nævnt, nu i gademiljøet i Ouagadougou. Fattigdom og en desperat livssituation er i øvrigt et godt grundlag for radikalisering og rekruttering til terrorgrupperne, så derfor er det også af den grund vigtigt, at der udvikles et alternativt fremtidsperspektiv, som kan modvirke radikalisering og terrorgruppernes rekrutteringstilbud.

En af grundideerne er, at de unge selv som en del af deres fysiske og psykiske restituering deltager i opbygningen og driften af centeret. I forbindelse med opførelsen af skolebygningen, som blev ledet af professionelle murere, deltog de unge således i arbejdet med at transportere byggematerialer, blande mørtel, støbe byggesten, hente vand. En gruppe på godt 30 unge har deltaget i kultiveringen af jorden og arbejdet med at plante 400 frugttræer. Gruppen har nu ansvaret for dyrkningen. En anden gruppe har deltaget i opførelsen af et hønseri, som den nu har driftsansvaret for. En anden grundide er, at centret med sine aktiviteter på sigt skal være selvfinansierende. Frugt, grønsager og kyllinger bidrager både med en sund og næringsrig kost som led i den fysiske restituering af centrets beboere samtidig med at denne produktion giver mulighed for en økonomisk indtægt via salg på det lokale marked. Restprodukter fra produktionen skal udnyttes i et mindre biogasanlæg, som skal producere gas til madlavning i centrets køkken.

**Indsats og foreløbige resultater**

Indsatsen bygger på og er tilrettelagt efter de mange gode erfaringer, som de danske produk-tionsskoler har opnået med tilsvarende forløb. Vi tror, at en sådan tilgang til læring vil være attraktiv for vores målgruppe, fordi den tager udgangspunkt i konkrete produktioner og indebærer både en håndværksmæssig og praktisk læring, som også indebærer regning, skrivning og læsning (hvilket de unge selv efterspørger jfr. de refererede undersøgelser). Vi tror på, at hvis de unge kan se en fordel i at deltage og oplever, at det er attraktivt at være med, så er det første afgørende skridt taget. Det er en forsamling af garvede overlevere, der i årevis har klaret sig under de mest fortvivlende forhold, vi har med at gøre. Kan vi vække deres interesse og udfordre deres kompe-tencer, vil der være endda rigtig gode muligheder for, at de genererer de ønskede resultater. At de allerede på mindre end to år - med håndkraft - har opdyrket de 5 ha, plantet dem til med 400 frugt-træer, majs, kål og sesam, har gravet kanaler til overrisling, støbt murstenene og på anden måde deltaget i bygningen af den lille skole, sat hegn om hele ejendommen, bygget et stort hønsehus, høstet afgrøderne og solgt dem på markedet - er mødt op på opsamlingsstederne tidligt om mor-genen og hoppet af pickuppen sent om aftenen for at overnatte på gaden - det viser, at de unge har taget ansvar og lært at arbejde. En har åbnet et lille gartneri, en har etableret sig som fjerkræ-opdrætter, en har genoptaget sin skolegang, en åbner snart sit svejseværksted, fire er vendt tilba-ge til deres landsbyer. Af de 30 unge, som var med til at starte opbygningen af centret, er kun 2 er droppet ud og vendt tilbage til gaden. Beskrivelsen er vel en slags vidnesbyrd om, at det er muligt at opnå de anførte resultater jfr. i øvrigt det estimerede budget for Center Koubri 2019 – 2023 på side 11. Beskrivelsen er samtidig et eksempel på, hvordan centeret opbygges samtidig med, at de unge tilegner sig viden og udvikler deres kompetencer. På tilsvarende måde vil de unge deltage i byggeriet og indretningen af køkkenet, etableringen af biogasanlæg og solceller, i planlægningen og udførelsen af de nødvendige installationer, som skal til for at få køkkenet til at fungere etc. .

**Læringsmodel**

Børn og unge, som har levet på gaden i længere tid, har for at blive optaget i gadens fællesskab været nødt til at gennemgå en dannelsesproces, hvor de på den hårde måde har lært at tilpasse sig gadens normer og værdier. Og de har skullet finde ud af, hvordan de aktivt kunne bidrage for at blive accepteret og være attraktive for fællesskabet. På gaden er det en betingelse for overlevelse at blive del af fællesskabet, og det kræver, at der er nogle ting, man skal kunne, og som man lærer ikke specielt for at kunne det, men for at kunne være med. Pointen er, at det er det sociale fælles-skab, som trækker læringen med sig. Denne læringsmodel er også grundlaget for den pædago-giske praksis i produktionsskolerne, der etablerer et alsidigt læringsmiljø og grundlag, ikke i form af traditionel klasseundervisning, men i form af reelle arbejdsopgaver i produktioner, der fremstilles i et arbejdsfællesskab. Der foregår her en rigtig produktion til rigtige kunder, hvor de unge indgår i nogle virkelige, autentiske praksisser, og hvor den enkelte er nødt til at integrere sig og lære sig det, der er nødvendigt, for at opgaven kan løses, og endnu vigtigere lære sig det, som er nødven-digt for at kunne blive en del af det attraktive fællesskab. Med afsæt i denne læringsmodel vil Center Koubri tilbyde et socialt miljø, der er gearet til at opbygge andre færdigheder på andre måder end i den traditionelle skole. Læringen vil foregå samtidig med, at man arbejder sammen om et konkret produkt, og den unge bliver anerkendt for det bidrag, han giver til produktet. Denne tilrettelæggelse giver mulighed for, at den enkelte kan deltage på egne betingelser, og at hvert forløb kan tilrettelægges individuelt og justeres løbende i forhold til den enkeltes aktuelle situation, ressourcer og behov. Center Koubri forsøger således at flytte de unge ved at gøre dem bevidste om, at de kan bidrage og vil dermed skabe et læringsmiljø, der peger hen mod videre uddannelse, fsv som de fleste oplever en tilfredsstillelse ved at mestre og blive bedre. For at være rustet til at undervise ud fra den skitserede læringsmodel, er det væsentligt, at de ansatte har en fælles teoretisk ramme til forståelse af den relations- og ressourceorienterede pædagogik, som ligger til grund for indsatsen. Herunder især forståelse for interaktionsorienterede teorier fra primært psykologien, men også sociologien og filosofien, som dokumenterer, at interaktionen er grundstenen i udviklingen. Der vil derfor blive arrangeret et kursus for centrets lærere med teoretisk afsæt i praksislæring (Lave og Wenger) og icdp (International Child Developement Program), der er elementer indeholdt såvel i Aalborg Universitets Master i Lærerprocesser og i icdp diplomuddannelsen fra University College Nordjylland. Kurset afholdes (efter aftale vederlagsfrit) af Karen Plesner, der er tidligere leder af produktionsskolen i Randers.

Nærværende projekt er således at udvikle en produktionsskole

* hvor de unge producerer sunde og næringsrige afgrøder og produkter og forarbejder disse til en sund og varieret kost
* hvor de unge lærer at producere den nødvendige energi til at gennemføre dyrkning og forarbejdelse
* hvor de unge på eksemplarisk vis får indsigt i bæredygtige løsninger
* hvor de unge med produktionen som grundlag tilegner sig dannelse og læring
* hvor de unge via samspillet i det daglige arbejdsfællesskab lærer almindelige spilleregler til at indgå i demokratiske miljøer

så de ved slutningen af forløbet står godt rustet til at indgå i en almindelig hverdag, jfr. en af de unge, som udtaler: ”Der følger ikke noget godt af at leve på gaden. Det giver kun problemer. Vi vil helst bare leve som alle andre.<

**Rollefordelingen i samarbejdet**

Samarbejdet med ASECD har stået på i mange år. Fælles studieture, foredragsturneer, skolebe-søg, venskabsbesøg og motorcykelture rundt til gadebørnenes tilholdssteder har udviklet en fælles forståelse for, hvad der bør gøres, og hvad der kan gøres for de børn og unge, som det i sidste ende handler om. Røgen Borgerforenings projekt er at støtte ASECD’s projekt, og det gør vi ved at stille viden, erfaringer, ideer og kontakter til rådighed - også i forhold til finansieringen af projekter. ASECD, der er projektets ”moder” og den udførende part i Burkina Faso, satser hårdt på at realise-re et center, hvor mange års erfaringer kan bringes ind i kampen for at ændre livsvilkårene for disse ekstremt udsatte unge. Forventningen er, at præsidenten for ASECD – en post som ikke er lønnet – stiller sig til rådighed som projekt- og uddannelsesleder. ASECD yder desuden sekretari-atsbistand, stiller en vagt, en chauffør og 2 sygeplejersker og en psykolog til rådighed – og det vil også være ASECD’s regnskabsfører,som vil varetage bogholderiet (mens det er en ekstern lokal revisor, som vil fører tilsyn med regnskabet og anvendelsen af de overførte midler).Røgen Borger-forening vil følge forløbet tæt, bl.a. gennem de 3 tilsynsrejser, som det forudses at Claus Reiche gennemfører. Dels fordi han igennem en længere årrække har deltaget i mange projekter med børn og unge i Burkina Faso, har et indgående kendskab til landet og taler flydende fransk. Dels fordi han qua sin uddannelse og sit tidligere arbejde har både forsknings- og projektledelses-erfaringer, som projektet vil kunne nyde godt af undervejs og i forbindelse med slutrapporteringen. Han vil således være forbindelsesled mellem Røgen Borgerforening og ASECD og være den, der koordinerer indsatsen fra Borgerforeningen, den der briefer konsulenterne, og den der evt. lægger op til nye initiativer.

**Sammenfatning:**

Med nærværende ansøgning søges der midler til:

**Kapacitetsopbygning**

1. at etablere en grunduddannelse for gadebørn. Uddannelsen vil bestå af almene skolefag samordnet med 3 uddannelseslinjer: en uddannelse i økologisk landbrug incl. produktion af kyllinger, en køkkenuddannelse og en uddannelse i vedvarende energiløsninger. Lærere/instruktører som ansættes i projektet gennemgår et koncentreret kursus i relationsbaseret pædagogik og modtager løbende supervision fra en undervisningsekspert. Der søges løn til 4 fuldtidslærerstillinger i 2 år plus løn til en uddannelses/centerleder.
2. at opføre og afprøve et lavteknologiske biogasanlæg. Der vil kunne udvikles en model, som vil kunne anvendes mange steder, fx på de mange skoler, hvor der tilberedes mad til børnene. Centeret vil således kunne fremvise en interessant bæredygtig løsning på det problem, at mange stadig tilbereder deres mad over bål, hvilket både er sundhedsskadeligt og forårsager fældning af træer, som ellers modvirker, at ørkenen erobrer stadig mere jord. En gruppe unge fra centret bidrager med arbejdskraft og deltager i hele processen fra tegnebræt til ibrugtagning af anlægget.

**Strategiske investeringer**

at opføre en køkkenbygning incl. vvs og i sammenhæng hermed at etablere et superbiogasanlæg. Køkkenbygningen er helt afgørende nødvendig for at gennemføre en af projektets grundpræmisser: at få de unge væk fra storbyen. For at kunne bespise dem kræves bl.a. et køkken. Opførelsen af køkkenet er desuden en nødvendig investering for at kunne etablere de uddannelser, der fremover vil være en del af centrets curriculum, og som de unge vil kunne bygge en fremtid på. Også her bidrager de unge med arbejdskraft samtidig med, at de får et både teoretisk og praktisk kendskab til byggemetoden.

Der søges midler til administration og rejseudgifter

**Fortalervirksomhed**

De offentlige myndigheders metoder og tilgang til problemet har jfr. side 5 ikke kunnet nedbringe antallet af børn og unge, som lever på gaden. Situationen skærpes for øjeblikket yderligere af, at flere og flere unge flygter fra terrorgruppernes angreb og rekruttering og søger beskyttelse i de større byer. I den situation er det vigtigt, at der udvikles nogle tilbud, som de unge selv vil gribe ud efter. Center Koubri er et seriøst bud på et sådant tilbud, som er attraktivt for de unge og bygger på frivillig deltagelse.

Dr. Évariste Magliore Yogo og et hold studerende fra universitetet i Ouagadougou vil følge projektet og studere dets resultater i et perspektiv, der stiller skarpt på, om projektet formår at transformere dette problem til en ressource. Dr. Yogo er uddannelsesforsker på universitetet i Ouagadougou og har mange års indgående kendskab til området. Han var i 2014-15 national koordinator for Børnefonden & IBIS’ projekt Community Involvment for Quality in Education (CIQUE). Han vil

* følge projektet gennem besøg hver måned, hvor han bl.a. vil diskutere den pædagogiske tilgang til de unge og supervisere lærerne/instruktørerne
* dokumentere forløbet bl.a. ved løbende at interviewe de unge og lærerne
* udarbejde en midtvejsrapport bl.a. med henblik på justeringer
* på baggrund af dette materiale udarbejde en evalueringsrapport,
* der vil danne afsæt for en konference, hvor fagfolk - bl.a. de øvrige operatører som fx AMPO og Børnefonden -, politikere, embedsmænd og andre myndighedsperso-ner vil blive indbudt til at diskutere resultaterne. Formålet med konferencen, der afholdes i samarbejde med universitetet, er at inspirere den fremtidige indsats på området

Røgen Borgerforening overvejer desuden at afholde et seminar fx for Landsbyrådet i Favrskov kommune, der er paraplyorganisation for kommunens ca. 40 forsamlings- og kulturhuse. Seminaret skal dels informere om de aktuelle projekter i hhv. Burkina Faso og Tanzania evt. også Etiopien, men skal først og fremmest bruges til sammen med publikum at reflektere over, hvad et internationalt humanitært engagement betyder for vores landsby – hvad får vi egentlig selv ud af det?

**PROJEKTETS MÅL**

1. Gennemførelse og økonomisk bæredygtighed.

* 80% af centrets gadebørn gennemfører uddannelsen, således at 80 børn/unge efter en 5-årig periode er i beskæftigelse, har startet egen virksomhed – alene eller i produktionskollektiver - eller er under videreuddannelse eller anden uddannelse.
* Projektet er efter projektperiodens udløb økonomisk selvbærende, således at det kan videreføres uden donormidler.

1. Kapacitetsopbygning.

* Der er tilført centret de nødvendige faglige kompetencer indenfor biogasproduktion, solcelleteknologi, økologisk jordbrug samt kompetencer indenfor sundhed og ernæring.
* Der er indarbejdet pædagogiske metoder på centret, der kombinerer sociale kompetencer med faglige kompetencer, der sikrer en høj gennemførelsesgrad for gadebørn.
* Der er tilført de nødvendige faglige og pædagogiske kompetencer til centret, således projektet kan videreføres med 4 faglærere – uden ekstern bistand fra nord.

1. Fortalervirksomhed.

* Centrets resultater har bidraget til, at offentlige myndigheder eller andre har igangsat tilsvarende projekter mhp. at få gadebørn i beskæftigelse eller uddannelse.

**PROJEKTFORLØB. TIDSRAMME: 01.02.2020 – 28.02.2022**

1. **SEMESTER : Kvalificering og undervisning**

Etablering af arbejdsgruppe bestående af centerledelsen og eksperter fra de fagområder, som er involveret i projektet, herunder også lærerne. Aktivitet:

* møde on location efterfulgt af
* 2-3-dages gruppearbejde hvor der udarbejdes
  + en grundplan med køkkenets placering, biogasanlæggets placering, placering af dyrkningsarealerne, hvor der produceres til køkkenet
  + en detaljeret tidsplan for hele projektet
  + en arbejdsplan for elever og lærere
* I forlængelse af kvalificeringen og detailplanlægningen opfører et byggeteam fra Kologh Naba ydermurene til køkkenet. I entreprisen indgår klinker på gulvene og fliser på væggene. En gruppe elever fra Center Koubri – gerne fra den gruppe som deltog i opførelsen af skolebygningen - deltager i byggeriet for at tilegne sig håndværket og de beregningsmetoder, der indgår i konstruktionen.
* Rekruttering af lærere/instruktører og gennemførelse af 14 dages kursus
* Lærere/instruktører: Detailplanlægning af de tre uddannelseslinjer
* Første tilsynsrejse

1. **SEMESTER : Eksperimenter og konstruktion**

Alle tre uddannelseslinjer kører nu med de unge som medproducenter. Aktivitet:

* Dyrkningsholdet eksperimenterer med intensiv økologisk dyrkning af forskellige grøntsager, som matcher hinanden ud fra et dyrkningsperspektiv og fra et ernæringsperspektiv. Der afprøves forskellige hønseracer i forhold til æglægning og kødproduktion. Der gennemføres praktikforløb på hønserier. Undervisning i økologisk dyrkning og avl.
* Køkkenholdet gennemfører et grundlæggende kursus i madlavning og planlægning af køkkendrift og deltager i et vist omfang i dyrkningsholdets aktiviteter.
* Energigruppen bygger et kombineret solcelle- og biogasanlæg, som dels kan levere gas til madlavning til 60 personer 2 gange dagligt, dels kan levere strøm til et par køleskabe. Køknet er selvforsynende med energi, og håndteringen af madaffald og spildevand er organiseret m.h.p. produktion af biogas og kompostering.
* Del-rapport fra Dr. Yogo.

1. **SEMESTER: Afprøvning og evaluering**

Centret afprøver nu produktion og undervisning i fuld skala og justerer m.h.p. at blive selvforsynende og energiuafhængigt. Aktiviteter:

* Dyrkningsholdet trimmes af agronom og udarbejder flerårige dyrkningsplaner. Holdet arbejder på at få fodfæste for afsætning af økologiske produkter på det lokale marked og inde i Ouagadougou.
* De to mesterkokke Nikolaj Kirk & Mikkel Maarbjerg afholder et masterclassforløb i kylling på andre måder og udarbejder sammen med de unge en kogebog, som twister lokale retter og anvender lokale produkter i nye kombinationer. Burkinerne elsker at spise kylling, så uddannelsen er et godt udgangspunkt for åbning af små restauranter.
* Maskinmester, murermester og vvs-mester udarbejder sammen med driftspersonalet en håndbog for drift og vedligeholdelse af et køkken, som kører på biogas og solenergi.

Alle involverede evaluerer projektforløbet og dets resultater. Evalueringen afsluttes med udarbejdelse af et prospekt, som i modelform beskriver processen, og hvilke gevinster der kan hentes. Tilsynsrejse 2.

1. **SEMESTER: Uddannelse og kapacitetsopbygning**

Semestret er et kombineret uddannelses- og mestringsmodul. Aktiviteter:

* Energiholdet undervises i og bliver fortrolige med konstruktionen og driften af anlægget og den bagvedliggende økologiske produktion af biomasse.

Som afslutning på semestret afholdes en slags svendeprøve - hvor eleverne i samarbejde med en relevant institution udarbejder planen for et konkret bæredygtigt anlæg. Målet er, at projektet herefter indgår i skolens curriculum.

* Tilsvarende gennemføres og afsluttes køkkenforløbet og dyrkningsforløbet med prøver og certificeringer – og alle tre linjer indgår herefter i centerets curriculum.
* De unge afslutter med at udarbejde en personlig rapport om deres forløb incl. et cv og en plan for, hvordan de vil gribe de næste to år an. Dele af rapporten kan skrives af mindre grupper, som planlægger et fælles fremtidsprojekt.
* Tilsynsrejse 3.
* Afsluttende rapport og konference (juni 21)

|  |  |  |  |  |  |
| --- | --- | --- | --- | --- | --- |
| **CENTER KOUBRI,**  **ESTIMERET BUDGET 2019-2023** | |  |  |  |  |
|  | |  |  |  |  |
| **valuta: cfa** |  |  |  |  |  |
|  | **2019** | **2020** | **2021** | **2022** | **2023** |
|  |  |  |  |  |  |
| **INDTÆGTER** | **14.200.000** | **25.400.000** | **38.200.000** | **52.000.029** | **65.200.000** |
| Kyllinger | 0 | 0 | 2.500.000 | 7.000.000 | 10.000.000 |
| Æg | 200.000 | 400.000 | 700.000 | 700.00.00 | 700.000 |
| Grøntsager | 14.000.000 | 25.000.000 | 35.000.000 | 38.500.000 | 38.500.000 |
| Frugt | 0 | 0 | 0 | 6.500.000 | 16.000.000 |
|  |  |  |  |  |  |
| **UDGIFTER** | **13.700.000** | **32.000.000** | **44.200.000** | **52.800.000** | **55.800.000** |
| Ledelse | 0 | 2.000.000 | 2.400.000 | 2.400.000 | 2.400.000 |
| Adm | 2.700.000 | 3.900.000 | 3.900.000 | 3.900.000 | 3.900.000 |
| Lærere | 1.300.000 | 4.000.000 | 6.600.000 | 6.600.000 | 6.600.000 |
| Elever | 0 | 5.400.000 | 8.100.000 | 10.800.000 | 10.800.000 |
| almen drift | 1.000.000 | 3.500.000 | 6.000.000 | 8.900.000 | 8.900.000 |
| Foder | 1.500.000 | 6.000.000 | 10.000.000 | 13.000.000 | 16.000.000 |
| frø og planter | 7.200.000 | 7.200.000 | 7.200.000 | 7.200.000 | 7.200.000 |
|  |  |  |  |  |  |
| **RESULTAT** | **500.000** | **-6.600.000** | **-6.000.000** | **-799.971** | **9.400.000** |
|  |  |  |  |  |  |
|  |  |  |  |  |  |
| **DONATIONER** | **11.900.000** | **52.000.000** | **3.000.000** | **23.500.000** | **36.500.000** |
| Bygninger | 11.900.000 | 47.000.000 |  |  |  |
| Installationer | | 5.000.000 |  |  |  |
| Køretøjer |  |  | 3.000.000 | 22.000.000 | 35.000.000 |
| Kontorudstyr | |  |  | 1.500.000 | 1.500.000 |
|  |  |  |  |  |  |
|  |  |  |  |  |  |

Overslaget bygger på den produktion, som allerede er i gang, dvs. hvor de 400 frugttræer kun lige er begyndt at sætte frugt. Produktionen af æg og kyllinger er lige startet med 250 høns. Produktionen udvides i 2020 til 2000 høns og i 2021 vil der være omkring 3000, hvilket vil være mere end rigeligt til sammen med produktionen af frugt og grønsager at dække centerets udgifter. Af yderligere tiltag kan nævnes, at et projekt med produktion af honning er under udvikling.